AFRIKAANSE OPSOMMING: Suid-Afrika beskik oor 'n kultureel diverse bevolking met tradisionele stam-invloede wat essensieel gebaseer is op streng patriargale riglyne. Dit het oorgespoel na ander sosiale kontekste, waarvan een die media is, en wat deel uitmaak van 'n bestaande manlike hegemoniese gemeenskap. Die rasionaal vir hierdie studie was om vas te stel watter rol die media gespeel het in die representasie van vroue kort ná die eerste stappe tot 'n bevryde Suid-Afrika. Hierdie studie wou vasstel of die stemme van vroue verteenwoordig was, of nie, in die media, in die tydperk kort ná die ontbanning van die African National Congress (ANC) en ander geaffilieerde organisasies in 1990. Die veronderstelling is dat vrouestemme nie in die media waarneembaar was nie, en dat die situasie teengewerk kan word deur die toepassing van mondelinge geskiedenis. In hierdie geval is die verhale van 'n paar vroulike Umkhonto we Sizwe (MK)-soldate geboekstaaf om sodoende deur die mondelinge geskiedenistradisie 'n stem te gee aan stemlose vroue. Die teoretiese grondslag vir hierdie studie is eerstens gebaseer op “Womanism”. Dié teorie het ontstaan weens die tekortkominge van Feminisme (grootliks ‟n Westerse konsep), wat nie in staat was om die kwessies wat uniek is aan die situasie van swart vroue aan te spreek nie. 'n Tweede teoretiese vertrekpunt is die Sosiale Verantwoordelikheidsteorie. Gebaseer op die navorsing vir hierdie studie, kan dit 'n groter rol in die media in die belang van vroue speel. Die metodologie is gebaseer op 'n gemengde metode-navorsingsbenadering waar Inhoudsanalise en Grounded Theory (GT) trianguleer met die literatuurstudie. Die GT-proses gee 'n stem aan 'n paar onbekende vroulike MK-soldate deur onderhoudvoering wat op in-diepte onderhoudvrae gebaseer is. Die inhoudsanalise proses het bevind dat vroue wat bygedra het tot die Vryheidstryd grootliks deur die media geïgnoreer is. Gegewe die bydraes en opofferings wat vroue gemaak het in die demokratisering van Suid-Afrika, ontbreek erkenning van hul pogings in ons geskiedskrywing, en beslis so in die media. Hierdie studie was 'n poging om by te dra tot die omkeer van hierdie situasie, naamlik om 'n “geskiedenis van uitsluiting” te herstel na 'n “geskiedenis van insluiting”.